ಚಳಿಗಾಲದ ಉತ್ತುಂಗದಲ್ಲಿ ಪಾಕ್ನಿಂದ ಉದ್ವಿಗ್ನತೆ ಸೃಷ್ಟಿಸುವ ಯತ್ನ: ಸೇನಾಧಿಕಾರಿ ಶ್ರೀನಗರ: ಚಳಿಗಾಲದ ಆರಂಭದೊಂದಿಗೆ, ಪಾಕಿಸ್ತಾನವು ತನ್ನ ಆಂತರಿಕ ಸಮಸ್ಯೆಗಳಿಂದ ಗಮನವನ್ನು ಬೇರೆಡೆ ಸೆಳೆಯಲು ನಿಯಂತ್ರಣ ರೇಖೆಯ ಉದ್ದಕ್ಕೂ ಉದ್ವಿಗ್ನತೆಯನ್ನು ಹೆಚ್ಚಿಸುವ ಹತಾಶ ಪ್ರಯತ್ನಗಳನ್ನು ನಡೆಸುವುದನ್ನು ತಳ್ಳಿಹಾಕುವಂತಿಲ್ಲ ಎಂದು ಹಿರಿಯ ಸೇನಾಧಿಕಾರಿ ತಿಳಿಸಿದ್ದಾರೆ. ಸಂವಾದವೊಂದರಲ್ಲಿ ಮಾತನಾಡಿರುವ, ಎಲ್ಒಸಿ ಉದ್ದಕ್ಕೂ ಭದ್ರತೆ ಮತ್ತು ಒಳನಾಡಿನ ಉಗ್ರರ ಚಟುವಟಿಕೆ ನಿಭಾಯಿಸುವ ಹೊಣೆ ಹೊತ್ತಿರುವ ಎಕ್ಸ್ವಿ ಕಾರ್ಪ್ ಮುಖ್ಯಸ್ಥ ಲೆಫ್ಟಿನೆಂಟ್ ಜನರಲ್ ಬಿಎಸ್ ರಾಜು, ಪಾಕಿಸ್ತಾನ ಆಕ್ರಮಿತ ಕಾಶ್ಮೀರ ಪಿಒಕೆ ಲಾಂಚ್ ಪ್ಯಾಡ್ಗಳಲ್ಲಿ 200250 ಭಯೋತ್ಪಾದಕರು ಒಳನುಸುಳುವ ಅವಕಾಶವನ್ನು ಕಾಯುತ್ತಿದ್ದಾರೆ ಎಂಬ ಬಗ್ಗೆ ನಿರಂತರ ವರದಿಗಳಿವೆ ಎಂದು ಹೇಳಿದ್ದಾರೆ. ಇದೇವೇಳೆ, ಕಾಶ್ಮೀರದ ಡಿಡಿಸಿ ಚುನಾವಣೆ ಶಾಂತಿಯುತವಾಗಿ ನಡೆದ ಬಗ್ಗೆ ಸೇನಾಧಿಕಾರಿ ಸಂತಸ ವ್ಯಕ್ತಪಡಿಸಿದ್ದು, ಚುನಾಯಿತ ಪ್ರನಿಧಿಗಳು ಜನರಿಗಾಗಿ ಕೆಲಸ ಮಾಡಬೇಕಾದ ಸಮಯ, ಅಭಿವೃದ್ಧಿ ಮಾಡಿ ತೋರಿಸಬೇಕಿದೆ ಎಂದು ಹೇಳಿದ್ದಾರೆ. ಗಡಿಯಲ್ಲಿ ಕೆಟ್ಟ ಹವಾಮಾನದ ಲಾಭ ಪಡೆಯುವ ಉಗ್ರರು ಒಳನುಸುಳಲು ಪ್ರಯತ್ನ ನಡೆಸುತ್ತಾರೆ. ಆದರೆ, ಭದ್ರತಾ ಪಡೆಗಳು ನಿಯಂತ್ರಣ ರೇಖೆಯ ಮೂಲಕ ಕಾಶ್ಮೀರಕ್ಕೆ ನೇರ ಒಳನುಸುಳುವಿಕೆ ಮತ್ತು ಪಿರ್ ಪಂಜಾಲ್ನ ದಕ್ಷಿಣದ ಮೂಲಕ ಒಳನುಸುಳುವಿಕೆ ಮೇಲೂ ಗಮನ ಕೇಂದ್ರೀಕರಿಸಿದೆ ಎಂದು ಅವರು ತಿಳಿಸಿದ್ದಾರೆ. ಆಂತರಿಕ ಸಮಸ್ಯೆಗಳಿಂದ ತನ್ನ ದೇಶದ ಜನರ ಗಮನ ಬೇರೆಡೆಗೆ ಸೆಳೆಯಲು ಪಾಕಿಸ್ತಾನ ಗಡಿಯಲ್ಲಿ ಉದ್ವಿಗ್ನತೆ ಸೃಷ್ಟಿಸಲು ಚಳಿಗಾಲ ಉತ್ತುಂಗದಲ್ಲಿ ಉಗ್ರರನ್ನು ಕಳುಹಿಸುವ ಮೂಲಕ ಅಥವಾ ಯುದ್ಧ ವಿರಾಮ ಉಲ್ಲಂಘಿಸುವ ಮೂಲಕ ಪ್ರಯತ್ನ ನಡೆಸುತ್ತದೆ. ಈ ಎರಡೂ ಪರಿಸ್ಥಿಗಳಿಗೆ ನಾವು ಸನ್ನದ್ಧರಾಗಿದ್ದು, ಅಂತಹ ಕೆಟ್ಟ ಸಾಹಸಗಳಿಗೆ ತಕ್ಕ ಉತ್ತರ ಕೊಡುತ್ತೇವೆ, ಕಮಾಂಡರ್ ತಿಳಿಸಿದ್ದಾರೆ. ಪಾಕಿಸ್ತಾನದಲ್ಲಿ 11 ರಾಜಕೀಯ ಪಕ್ಷಗಳ ಪಾಕಿಸ್ತಾನ ಪ್ರಜಾಪ್ರಭುತ್ವ ಚಳವಳಿ ಒಕ್ಕೂಟ ನೇತೃತ್ವದ ಇಮ್ರಾನ್ ಖಾನ್ ಸರ್ಕಾರಕ್ಕೆ ಮುಂದಿನ ವರ್ಷ ಜನವರಿ 31 ರೊಳಗೆ ರಾಜೀನಾಮೆ ನೀಡುವಂತೆ ಸೇನಾಧಿಕಾರಿ ಬೆದರಿಕೆ ಹಾಕಿರುವುದನ್ನು ಉನ್ನತ ಸೇನಾಧಿಕಾರಿ ಇಲ್ಲಿ ಉಲ್ಲೇಖಿಸಿದ್ದಾರೆ.